CELEX: 52022DC0614
Language: lt
Date: 2022-05-23 00:00:00
Title: Rekomendacija TARYBOS REKOMENDACIJA dėl Vengrijos 2022 m. nacionalinės reformų programos su Tarybos nuomone dėl 2022 m. Vengrijos konvergencijos programos

EUROPOS KOMISIJA
            Briuselis, 2022 05 23
            COM(2022) 614 final
            
            Rekomendacija
            TARYBOS REKOMENDACIJA
            dėl Vengrijos 2022 m. nacionalinės reformų programos su Tarybos nuomone dėl 2022 m. Vengrijos konvergencijos programos
            {SWD(2022) 614 final} - {SWD(2022) 640 final}
            
               
         
         
            
               Rekomendacija
            
            
               TARYBOS REKOMENDACIJA
            
            
               dėl Vengrijos 2022 m. nacionalinės reformų programos su Tarybos nuomone dėl 2022 m. Vengrijos konvergencijos programos
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 121 straipsnio 2 dalį ir 148 straipsnio 4 dalį,
            
            
               atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo
                  1
               , ypač į jo 9 straipsnio 2 dalį,
            
            
               atsižvelgdama į Europos Komisijos rekomendaciją,
            
            
               atsižvelgdama į Europos Parlamento rezoliucijas,
            
            
               atsižvelgdama į Europos Vadovų Tarybos išvadas,
            
            
               atsižvelgdama į Užimtumo komiteto nuomonę,
            
            
               atsižvelgdama į Ekonomikos ir finansų komiteto nuomonę,
            
            
               atsižvelgdama į Socialinės apsaugos komiteto nuomonę,
            
            
               atsižvelgdama į Ekonominės politikos komiteto nuomonę,
            
            
               kadangi:
            
            
               (1)2021 m. vasario 19 d. įsigaliojo Europos Parlamento ir Tarybos reglamentas (ES) 2021/241
                  2
               , kuriuo nustatyta Ekonomikos gaivinimo ir atsparumo didinimo priemonė. Pagal Ekonomikos gaivinimo ir atsparumo didinimo priemonę teikiama finansinė parama reformoms ir investicijoms įgyvendinti, t. y. Sąjungos finansuojama fiskalinė paskata. Priemonė prisideda prie ekonomikos atsigavimo ir tvarių ir augimą skatinančių reformų ir investicijų įgyvendinimo, visų pirma siekiant skatinti žaliąją ir skaitmeninę pertvarką, kartu didindama valstybių narių ekonomikos atsparumą ir potencialų augimą. Ji taip pat padeda stiprinti tvarią viešųjų finansų būklę ir skatinti augimą ir darbo vietų kūrimą vidutiniu ir ilguoju laikotarpiu. 2022 m. birželio [XX] d., laikantis Reglamento (ES) 2021/241 11 straipsnio 2 dalies, [atnaujintas] pagal Ekonomikos gaivinimo ir atsparumo didinimo priemonę kiekvienai valstybei narei skiriamas didžiausias finansinis įnašas;
            
            
               (2)2021 m. lapkričio 24 d. Komisija priėmė metinę tvaraus augimo apžvalgą, kuria pradedamas 2022 m. Europos ekonominės politikos koordinavimo semestras. Joje tinkamai atsižvelgta į 2021 m. gegužės mėn. Porto socialinių reikalų aukščiausiojo lygio susitikime dar kartą patvirtintą bendrą įsipareigojimą toliau įgyvendinti 2017 m. lapkričio 17 d. Europos Parlamento, Tarybos ir Komisijos paskelbtą Europos socialinių teisių ramstį. 2022 m. kovo 25 d. Europos Vadovų Taryba patvirtino 2022 m. metinėje tvaraus augimo apžvalgoje išdėstytus prioritetus. 2021 m. lapkričio 24 d. Komisija pagal Reglamentą (ES) Nr. 1176/2011 taip pat priėmė įspėjimo mechanizmo ataskaitą, kurioje Vengrija nenurodyta kaip viena iš valstybių narių, dėl kurių reikės parengti nuodugnią apžvalgą
                  3
               . Be to, tą pačią dieną Komisija priėmė Pasiūlymą dėl 2022 m. bendros užimtumo ataskaitos, kurioje analizuojamas užimtumo politikos gairių ir Europos socialinių teisių ramsčio principų įgyvendinimas (ją Taryba priėmė 2022 m. kovo 14 d.);
            
            
               (3)geopolitines ir ekonomines aplinkybes labai pakeitė po pasaulinės pandemijos įvykusi Rusijos invazija į Ukrainą. Invazijos poveikis valstybių narių ekonomikai pasireiškia, pvz., aukštesnėmis energijos bei maisto produktų kainomis ir prastesnėmis augimo perspektyvomis. Aukštesnės energijos kainos itin slegia pažeidžiamiausius namų ūkius, kurie patiria energijos nepriteklių arba kuriems jis gresia. Be to, į ES atvyksta kaip niekada daug pabėgėlių iš Ukrainos. Šiomis aplinkybėmis 2022 m. kovo 4 d. pirmą kartą pradėta taikyti Laikinosios apsaugos direktyva
                  4
               , pagal kurią iš Ukrainos perkeltiems asmenims suteikiama teisė teisėtai būti ES, taip pat galimybė mokytis, dalyvauti darbo rinkoje, gauti sveikatos priežiūros paslaugas, būstą ir socialinę paramą. Siekiant skubiai patenkinti iš Ukrainos bėgančių asmenų priėmimo ir integracijos poreikius, pagal sanglaudos veiksmų dėl pabėgėlių Europoje iniciatyvą (CARE) ir pasinaudojant papildomu išankstiniu finansavimu pagal Sanglaudai ir Europos teritorijoms skirtą ekonomikos gaivinimo pagalbos iniciatyvą (REACT-EU) Vengrijai suteikiama išskirtinė parama;
            
            
               (4)atsižvelgiant į sparčiai kintančią ekonominę ir geopolitinę padėtį ir kaip išdėstyta 2022 m. metinėje tvaraus augimo apžvalgoje, 2022 m. Europos semestras – plataus masto ekonominės ir užimtumo politikos koordinavimo sistema – atnaujinamas, o kartu pritaikomas prie Ekonomikos gaivinimo ir atsparumo didinimo priemonės įgyvendinimo reikalavimų. Kad būtų įgyvendinti Europos semestro politikos prioritetai, itin svarbu įgyvendinti priimtus ekonomikos gaivinimo ir atsparumo didinimo planus, nes jais atsižvelgiama į visas atitinkamas konkrečioms šalims skirtas rekomendacijas, pateiktas per 2019 ir 2020 m. semestro ciklus, arba didelę jų dalį. 2019 ir 2020 m. konkrečioms šalims skirtos rekomendacijos tebėra tiek pat svarbios ekonomikos gaivinimo ir atsparumo didinimo planams, kurie peržiūrėti, atnaujinti arba iš dalies pakeisti pagal Reglamento (ES) 2021/241 14, 18 ir 21 straipsnius, šalia visų konkrečioms šalims skirtų rekomendacijų, pateiktų iki pakoreguoto plano pateikimo datos; 
            
            
               (5)nuo 2020 m. kovo mėn. taikoma bendroji nukrypti leidžianti išlyga
                  5
               . 2021 m. kovo 3 d. komunikate
                  6
                Komisija taip pat išdėstė nuomonę, kad sprendimas nutraukti bendrosios nukrypti leidžiančios išlygos taikymą arba ją toliau taikyti turėtų būti priimamas atlikus bendrą ekonominės padėties vertinimą, kurio vienas iš pagrindinių kiekybinių kriterijų būtų ES arba euro zonos ekonominės veiklos mastas, palyginti su iki krizės (2019 m. pabaigoje) buvusiu mastu. Stabilumo ir augimo pakte nustatytos bendrosios nukrypti leidžiančios išlygos taikymą pratęsti 2023 m. būtų pagrįsta dėl didesnio neapibrėžtumo ir didelės neigiamų ekonominės perspektyvos pokyčių rizikos karo Europoje aplinkybėmis, dėl precedento neturinčių energijos kainų šuolių ir tolesnių tiekimo grandinės sutrikimų;
            
         
         
            
               (6)laikantis 2021 m. birželio 18 d. Tarybos nuomonėje dėl 2021 m. konvergencijos programos išdėstyto požiūrio, fiskalinės politikos kryptį šiuo metu geriausia vertinti kaip pirminių išlaidų (atėmus diskrecines pajamų priemones), išskyrus su COVID-19 krize susijusias laikinas neatidėliotinas priemones, bet įskaitant Ekonomikos gaivinimo ir atsparumo didinimo priemonės negrąžintina parama (dotacijomis) ir kitų ES fondų lėšomis finansuojamas išlaidas, pokytį, palyginti su vidutinio laikotarpio potencialiu augimu
                  7
               . Be bendros fiskalinės politikos krypties, siekiant įvertinti, ar nacionalinė fiskalinė politika yra apdairi, o jos sudėtis yra palanki tvariam atsigavimui, suderinamam su žaliosios ir skaitmeninės pertvarkos tikslais, dėmesys taip pat skiriamas nacionalinėmis lėšomis finansuojamų
                  8
                pirminių einamųjų išlaidų (atėmus diskrecines pajamų priemones ir išskyrus su COVID-19 krize susijusias laikinas neatidėliotinas priemones) ir investicijų raidai;
            
            
               (7)2022 m. kovo 2 d. Komisija priėmė komunikatą
                  9
                ir jame pateikė plataus pobūdžio 2023 m. fiskalinės politikos gairių, kuriomis siekiama padėti valstybėms narėms parengti stabilumo ir konvergencijos programas ir taip sustiprinti politikos koordinavimą. Remdamasi 2022 m. žiemos prognozėje pateikta makroekonomine perspektyva, Komisija pažymėjo, kad perėjimas nuo bendros remiamojo pobūdžio fiskalinės politikos krypties 2020–2022 m. prie iš esmės neutralios bendros fiskalinės politikos krypties 2023 m. atrodytų tinkamas; tuo pat metu reikia būti pasirengus reaguoti į kintančią ekonominę padėtį. Komisija paskelbė, kad konkrečioms valstybėms narėms 2023 m. ir toliau turėtų būti teikiamos skirtingos fiskalinės rekomendacijos ir turėtų būti atsižvelgta į galimą tarpvalstybinį šalutinį poveikį. Komisija valstybes nares paragino atsižvelgti į šias gaires savo stabilumo ir konvergencijos programose. Komisija įsipareigojo atidžiai stebėti ekonominius pokyčius ir prireikus pritaikyti politikos gaires, vėliausiai – 2022 m. gegužės mėn. pabaigoje paskelbsimame Europos semestro pavasario dokumentų rinkinyje;
            
            
               (8)kalbant apie 2022 m. kovo 2 d. fiskalines gaires, 2023 m. fiskalinėmis rekomendacijomis atsižvelgiama į prastesnę ekonominę perspektyvą, didesnį neapibrėžtumą ir papildomą neigiamų pokyčių riziką, taip pat į didesnę infliaciją, palyginti su žiemos prognoze. Atsižvelgiant į šiuos aspektus, fiskalinis atsakas turi būti didinti viešąsias investicijas į žaliąją ir skaitmeninę pertvarką ir energetinį saugumą ir išlaikyti pažeidžiamiausių namų ūkių perkamąją galią, kad būtų galima sušvelninti energijos kainų šuolio poveikį ir padėti apriboti antrinio poveikio infliacinį spaudimą tikslinėmis ir laikinomis priemonėmis; fiskalinė politika turi likti lanksti, kad būtų galima prisitaikyti prie greitai kintančių aplinkybių, ir skirtis konkrečiose šalyse priklausomai nuo jų fiskalinės ir ekonominės padėties, įskaitant krizės poveikį joms ir iš Ukrainos perkeltų asmenų srautą į jas;
            
            
               (9)2022 m. balandžio 29 d. Vengrija pateikė 2022 m. nacionalinę reformų programą ir 2022 m. konvergencijos programą. Siekiant atsižvelgti į jų tarpusavio sąsajas, abi programos vertintos kartu; 
            
            
               (10)2022 m. gegužės 23 d. Komisija paskelbė 2022 m. Vengrijos ataskaitą
                  10
               . Joje įvertinta pažanga, Vengrijos padaryta įgyvendinant atitinkamas 2019, 2020 ir 2021 m. Tarybos priimtas jai skirtas rekomendacijas. Be to, joje įvertinta pažanga, Vengrijos padaryta įgyvendinant Europos socialinių teisių ramstį ir siekiant ES pagrindinių tikslų užimtumo, įgūdžių ir skurdo mažinimo srityse, taip pat JT darnaus vystymosi tikslų; 
            
            
               (11)2022 m. balandžio 29 d., laikydamasi Reglamento (EB) Nr. 1466/97 4 straipsnyje nustatyto termino, Vengrija pateikė 2022 m. konvergencijos programą; 
            
            
               (12)2022 m. gegužės 23 d. Komisija paskelbė pranešimą pagal SESV 126 straipsnio 3 dalį. Šiame pranešime aptarta Vengrijos biudžeto būklė, nes jos valdžios sektoriaus deficitas 2021 m. viršijo Sutartyje nustatytą 3 % BVP pamatinę vertę, o valdžios sektoriaus skola viršijo Sutartyje nustatytą 60 % BVP pamatinę vertę ir nebuvo laikomasi skolos mažinimo kriterijaus. Pranešime padaryta išvada, kad deficito ir skolos kriterijai nebuvo įvykdyti. Kaip nurodyta 2022 m. kovo 2 d. komunikate, Komisija, vertindama visus svarbius veiksnius, atsižvelgė į tai, kad skolos mažinimo kriterijaus laikymasis reikštų pernelyg dideles fiskalines pastangas laikotarpio pradžioje, o tai galėtų pakenkti augimui. Todėl, Komisijos nuomone, dabartinėmis išskirtinėmis ekonominėmis sąlygomis laikytis skolos mažinimo kriterijaus nėra pagrindo. Kaip paskelbta, 2022 m. pavasarį Komisija nesiūlė pradėti naujų perviršinio deficito procedūrų ir 2022 m. rudenį iš naujo įvertins galimybės pradėti perviršinio deficito procedūras tikslingumą;  
            
            
               (13)2020 m. liepos 20 d. Taryba rekomendavo Vengrijai, laikantis bendrosios nukrypti leidžiančios išlygos, 2020 ir 2021 m. imtis visų būtinų priemonių, kad būtų veiksmingai kovojama su pandemija, palaikoma ekonomika ir remiamas būsimas atsigavimas. Ji Vengrijai taip pat rekomendavo, kai leis ekonominės sąlygos, vykdyti fiskalinę politiką, kuria siekiama užtikrinti apdairią vidutinio laikotarpio fiskalinę būklę ir skolos tvarumą, kartu didinant investicijas. Remiantis Eurostato patvirtintais duomenimis, 2021 m. Vengrijos valdžios sektoriaus deficitas sumažėjo nuo 7,8 % BVP 2020 m. iki 6,8 % 2021 m. Vengrijos fiskalinės politikos atsakas parėmė ekonomikos atsigavimą 2021 m., o laikinos neatidėliotinos paramos priemonių apimtis sumažėjo nuo 4,0 % BVP 2020 m. iki 0,8 % 2021 m. Priemonės, kurių Vengrija ėmėsi 2021 m., atitiko 2020 m. liepos 20 d. Tarybos rekomendaciją. Diskrecinės biudžeto priemonės, kurias Vyriausybė priėmė 2020 ir 2021 m., buvo daugiausiai laikinos arba joms buvo kompensacinių priemonių. Be to, kai kurios diskrecinės priemonės, kurias Vyriausybė priėmė 2020–2021 m. laikotarpiu, nebuvo laikinos ir joms nebuvo kompensacinių priemonių, ir jas daugiausia sudarė darbdavių socialinio draudimo įmokų sumažinimas, mokymo įmokos panaikinimas, jaunesnių nei 25 metų darbuotojų atleidimas nuo gyventojų pajamų mokesčio, 13-osios mėnesinės pensijos grąžinimas ir gydytojų darbo užmokesčio padidinimas. Remiantis Eurostato patvirtintais duomenimis, 2021 m. valdžios sektoriaus deficitas buvo 76,8 % BVP;
            
            
               (14)makroekonominis scenarijus, kuriuo grindžiamos 2022 m. konvergencijos programoje pateiktos biudžeto projekcijos, yra palankus. Vyriausybė numato, kad 2022 m. realusis BVP augs 4,3 %, o 2023 m. – 4,1 %. Palyginimui, Komisijos 2022 m. pavasario prognozėje numatoma, kad realiojo BVP augimas bus mažesnis – 3,6 % 2022 m. ir 2,6 % 2023 m., daugiausia dėl prielaidos, kad Rusijos agresijos karas Ukrainoje turės stabilesnį makroekonominį poveikį. Komisijos prognozėje numatomas mažesnis privačiojo vartojimo augimas, ypač 2023 m., ir lėtesnis investicijų augimas tiek 2022 m., tiek 2023 m. 2022 m. konvergencijos programoje Vyriausybė numato nominaliojo deficito sumažėjimą iki 4,9 % BVP 2022 m. ir iki 3,5 % BVP 2023 m. 2022 m. sumažėjimas daugiausia susijęs su nuolatiniu dinamišku nominaliojo BVP augimu. Pagal programą numatoma, kad valdžios sektoriaus skolos santykis su BVP 2022 m. sumažės iki 76,1 %, o 2023 m. – iki 73,8 % BVP. Remiantis iki galutinio prognozės parengimo termino turėta informacija apie politikos priemones, Komisijos 2022 m. pavasario prognozėje numatoma, kad 2022 ir 2023 m. valdžios sektoriaus deficitas atitinkamai sudarys 6,0 % BVP ir 4,9 % BVP. Tai yra daugiau nei 2022 m. konvergencijos programoje prognozuojamas deficitas daugiausia dėl prognozuojamos mažiau palankios makroekonominės perspektyvos, ypač 2023 m., ir didesnio išlaidų augimo, apimančio kapitalo injekcijas komunalinių paslaugų įmonėms, sudarančias iki 1,1 % BVP 2022 m. ir dar 0,7 % 2023 m. Komisijos 2022 m. pavasario prognozėje numatomas didesnis valdžios sektoriaus skolos santykis su BVP: 2022 m. jis sieks 76,4 % BVP, o 2023 m. – 76,1 % BVP. Skirtumą lemia didesnis pirminis balansas ir mažiau palanki nominaliojo BVP dinamika. 
            
            
               Remiantis Komisijos 2022 m. pavasario prognoze, numatoma, kad vidutinio laikotarpio (10 metų) potencialios gamybos apimties augimo vidurkis bus 3,2 %. Tačiau šis įvertis neapima ekonomikos gaivinimo ir atsparumo didinimo plane numatytų reformų, kurios gali padidinti potencialų Vengrijos ekonomikos augimą, poveikio;
            
            
               (15)2022 m. Vyriausybė palaipsniui panaikino priemones, kurių imtasi reaguojant į COVID-19 krizę, todėl numatoma, kad laikinos neatidėliotinos paramos priemonių apimtis sumažės nuo 0,8 % BVP 2021 m. iki 0,0 % 2022 m. Valdžios sektoriaus deficitą veikia priemonės, priimtos siekiant neutralizuoti energijos kainų padidėjimo ekonominį ir socialinį poveikį; Komisijos 2022 m. pavasario prognozėje numatoma, kad 2022 m. jis sudarys 1,2 % BVP, o 2023 m. – 0,7 % BVP
                  11
               . Šias priemones sudaro valdžios sektoriaus kompensacijos komunalinių paslaugų įmonėms, kapitalo pervedimai tikėtiniems nuostoliams, patirtiems dėl reguliuojamų energijos kainų, padengti, laikinas akcizo kurui sumažinimas ir kompensacijos mažoms degalinėms. Paskelbta, kad visos priemonės, išskyrus nuolatines mažmeninių dujų ir elektros energijos kainų viršutines ribas, yra laikinos. Vis dėlto, jei energijos kainos aukštos liks ir 2023 m., kai kurių iš šių priemonių galiojimas galėtų būti tęsiamas. Kai kurios iš šių priemonių, visų pirma bendros mažmeninių energijos kainų viršutinės ribos ir akcizų sumažinimas, nėra tikslinės. Valdžios sektoriaus deficitui poveikį taip pat daro iš Ukrainos perkeltų asmenų laikinosios apsaugos teikimo išlaidos, kurios, kaip numatoma Komisijos 2022 m. pavasario prognozėje, 2022 m. sudarys 0,2 % BVP, o 2023 m. – 0,3 % BVP
                  12
               ; 
            
            
               (16)2021 m. birželio 18 d. Taryba rekomendavo Vengrijai
                  13
               2022 m. išlaikyti remiamojo pobūdžio fiskalinės politikos kryptį, įskaitant Ekonomikos gaivinimo ir atsparumo didinimo priemonės teikiamą paskatą, ir išlaikyti nacionalinėmis lėšomis finansuojamas investicijas. Ji taip pat Vengrijai rekomendavo, kad, kai leis ekonominės sąlygos, vykdyti fiskalinę politiką, kuria siekiama užtikrinti apdairią vidutinio laikotarpio fiskalinę būklę ir skolos tvarumą, kartu didinant investicijas augimo potencialui skatinti;
            
            
               (17)remiantis Komisijos 2022 m. pavasario prognoze ir, be kita ko, informacija, įtraukta į 2022 m. Vengrijos konvergencijos programą, 2022 m. numatoma, kad fiskalinės politikos kryptis bus iš esmės neutrali – −0,1 % BVP, o Taryba rekomendavo remiamojo pobūdžio fiskalinės politikos kryptį
                  14
               . Vengrija planuoja toliau remti ekonomikos atsigavimą naudodamasi Ekonomikos gaivinimo ir atsparumo didinimo priemone papildomoms investicijoms finansuoti, kaip rekomendavo Taryba. Ekonomikos gaivinimo ir atsparumo didinimo priemonės dotacijomis ir kitų ES fondų lėšomis finansuojamų išlaidų teigiamas poveikis ekonominei veiklai, palyginti su 2021 m., turi sumažėti 1,0 procentinio punkto BVP, dėl numatomo ES lėšų įsisavinimo sulėtėjimo
                  15
               . Nacionalinėmis lėšomis finansuojamų investicijų skatinamasis poveikis fiskalinės politikos krypčiai 2022 m. turėtų sudaryti 0,2 procentinio punkto
                  16
               . Todėl Vengrija planuoja išsaugoti nacionalinėmis lėšomis finansuojamas investicijas, kaip rekomendavo Taryba. Be to, nacionalinėmis lėšomis finansuojamų pirminių einamųjų išlaidų (atėmus naujas pajamų priemones) augimo skatinamasis poveikis bendrai fiskalinės politikos krypčiai 2022 m. turėtų sudaryti 0,4 procentinio punkto. Tai apima papildomą priemonių, kuriomis siekiama mažinti ekonominį ir socialinį energijos kainų kilimo poveikį, poveikį (0,1 % BVP), taip pat iš Ukrainos perkeltų asmenų laikinosios apsaugos teikimo išlaidas (0,2 % BVP). Kelios diskrecinės priemonės taip pat prisideda prie nacionalinėmis lėšomis finansuojamų pirminių einamųjų išlaidų (atėmus naujas pajamų priemones) augimo, pavyzdžiui, vėl pradedama mokėti 13-oji mėnesinė pensija, mokamos darbo užmokesčio priemokos teisėsaugos pareigūnams ir karininkams, mažinamos darbdavių socialinio draudimo įmokos ir mokymo įmoka;
            
            
               (18)Komisijos 2022 m. pavasario prognozėje pagal nesikeičiančios politikos prielaidą numatoma, kad 2023 m. fiskalinės politikos kryptis bus 1,9 % BVP
                  17
               . Numatoma, kad 2023 m. Vengrija toliau naudos Ekonomikos gaivinimo ir atsparumo didinimo priemonės dotacijas papildomoms investicijoms, kuriomis remiamas ekonomikos gaivinimas, finansuoti. Ekonomikos gaivinimo ir atsparumo didinimo priemonės dotacijomis ir kitų ES fondų lėšomis finansuojamų išlaidų teigiamas poveikis ekonominei veiklai 2023 m. turėtų padidėti 0,3 procentinio punkto BVP. Prognozuojama, kad nacionalinėmis lėšomis finansuojamos investicijos 2023 m. turės 0,4 procentinio punkto skatinamąjį poveikį fiskalinės politikos krypčiai
                  18
               . Be to, nacionalinėmis lėšomis finansuojamų pirminių einamųjų išlaidų (atėmus naujas pajamų priemones) augimo stabdomasis poveikis bendrai fiskalinės politikos krypčiai 2023 m. turėtų sudaryti 1,9 procentinio punkto. Čia įtrauktas poveikis, kurį turės priemonių, kuriomis reaguojama į pakilusias energijos kainas, laipsniškas panaikinimas (0,1 % BVP) ir iš Ukrainos perkeltų asmenų laikinosios apsaugos teikimo papildomos išlaidos (0,1 % BVP);
            
            
               (19)2022 m. konvergencijos programoje numatoma, kad valdžios sektoriaus deficitas laipsniškai mažės iki 2,5 % BVP 2024 m. ir iki 1,5 % BVP 2025 m. Todėl planuojama, kad valdžios sektoriaus deficitas iki 2024 m. bus mažesnis nei 3 % BVP. Programoje numatoma, kad valdžios sektoriaus skolos santykis su BVP iki 2025 m. sumažės, konkrečiai: iki 70,4 % 2024 m. ir iki 66,9 % 2025 m. Remiantis Komisijos analize, skolos tvarumo rizika vidutiniu laikotarpiu atrodo vidutinė;
            
            
               (20)gyventojų senėjimo ir valstybės skolos padidėjimo COVID-19 krizės metu poveikis Vengrijoje turėtų padidinti ilgalaikius fiskalinio tvarumo iššūkius. Numatoma, kad išlaidos pensijoms gerokai išaugs – nuo maždaug 8 % 2019 m. iki daugiau kaip 12 % BVP 2070 m. Fiskalinio tvarumo rodikliai rodo, kad vidutiniu laikotarpiu kyla vidutinė tvarumo rizika, o ilguoju – didelė rizika. Naujausios politikos priemonės gilina tvarumo problemą, nes didėja valdžios sektoriaus ilgalaikiai pensijų įsipareigojimai. 2021 m. vėl įvesta 13-oji mėnesinė pensija ir 2022 m. numatoma, kad išlaidos pensijoms padidės. Prognozuojama, kad dėl mokesčių ir pensijų sistemų pokyčių per pastarąjį dešimtmetį padidės išlaidos didelį darbo užmokestį gavusių pensininkų pensijoms ir padidės pensininkų nelygybė. Tos priemonės apima pensinių pajamų ir pensijų viršutinės ribos panaikinimą ir vienodo gyventojų pajamų mokesčio, kuris padidina dideles pajamas gaunančių asmenų pensines pajamas, įvedimą. Minimali pensija nuo 2008 m. išliko nominaliai nepakitusi, o tai turi įtakos asmenų, kurių darbo stažas nutrūko ir kurių vidutinis darbo užmokestis per visą karjerą buvo mažas, padėčiai;
            
            
               (21)Vengrija pateikė sanglaudos politikos programavimo dokumentus
                  19
               : 2021 m. gruodžio 30 d. – partnerystės sutartį, o 2022 m. sausio 26 d. – „Ekonominės plėtros ir inovacijų programą +“ [įrašyti daugiau veiklos programų, jei jos bus pateiktos iki pavasario dokumentų rinkinio paskelbimo]. Pagal 2021 m. birželio 24 d. Europos Parlamento ir Tarybos reglamentą (ES) 2021/1060 Vengrija programuodama 2021–2027 m. sanglaudos politikos fondus atsižvelgia į atitinkamas jai skirtas rekomendacijas. Tai yra iš sanglaudos politikos fondų gautinos finansinės paramos veiksmingumo gerinimo ir kuo didesnės pridėtinės vertės užtikrinimo prielaida, be to, taip skatinamas šių fondų ir kitų Sąjungos priemonių bei fondų tarpusavio koordinavimas, papildomumas ir darna. Sėkmingas sanglaudos politikos programų įgyvendinimas taip pat priklauso nuo to, ar bus pašalintos kliūtys investicijoms, kad būtų remiama žalioji ir skaitmeninė pertvarka ir darnus teritorinis vystymasis; 
            
            
               (22)Vengrijos darbo rinkos padėtis apskritai yra gera, tačiau tebėra problemų, susijusių su žemu moterų ir nepalankioje padėtyje esančių grupių užimtumo lygiu. Mažamečių vaikų turinčios motinos yra linkusios ilgą laiką negrįžti į darbą, iš dalies dėl to, kad trūksta vaikų iki trejų metų priežiūros įstaigų. Dėl specialių programų vaikų priežiūros įstaigų skaičius palaipsniui didėja, tačiau šios įstaigos taip pat susiduria su darbuotojų trūkumo problema. Yra daug galimybių didinti tam tikrų nepalankioje padėtyje esančių grupių, pavyzdžiui, žemos kvalifikacijos darbuotojų, ilgalaikių bedarbių, neįgaliųjų ir romų, užimtumo lygį. Šias grupes būtų galima labiau sutelkti suteikiant joms įgūdžių ir aktyviai padedant joms rasti darbą. Pagalba ieškant darbo yra ribota ir tik pusė registruotų bedarbių gauna finansines išmokas. Bedarbio pašalpų mokėjimo trukmė yra trumpiausia ES. Nedarbo daugiausia mažiau išsivysčiusiuose regionuose ir kaimo vietovėse;
            
            
               (23)skurdo rizika gerokai sumažėjo, tačiau daugelis žmonių vis dar nepajėgia patenkinti būtiniausių poreikių. Materialinio ir socialinio nepritekliaus lygis, ypač vaikų, tebėra vienas didžiausių ES. Skurdas ir socialinė atskirtis ryškūs konkrečiose grupėse ir teritorijose. Romų skurdo lygis yra tris-keturis kartus didesnis, nes jų galimybės patekti į darbo rinką ir naudotis viešosiomis paslaugomis yra labiau ribotos. Per pastarąjį dešimtmetį stabilaus užimtumo neturinčių šeimų socialinės apsaugos sistema susilpnėjo, o skurdo gylis pastaruoju metu padidėjo. Mokesčių sistema neproporcingai slegia mažesnį atlyginimą gaunančius darbuotojus. Be to, mažiau tikėtina, kad mažas pajamas gaunančios šeimos galės pasinaudoti neapmokestinamojo pajamų dydžio padidinimu vienam vaikui. Pagrindiniai jų pajamų šaltiniai, kaip antai atlyginimas už viešuosius darbus, minimalios pajamos ir išmoka šeimai, nebuvo adekvatūs pragyvenimo išlaidoms. Reguliuojamos namų ūkiams tiekiamos energijos kainos išliko nepakitusios, taigi, namų ūkiai iš dalies apsaugomi nuo pastaruoju metu padidėjusių žaliavų kainų. Tačiau tai nepadeda neturtingiems kaimo namų ūkiams, šildymui naudojantiems kietąjį kurą. Kylančios būsto kainos kelia dar daugiau sunkumų mažas pajamas gaunančioms šeimoms, kurioms sunku pasinaudoti valstybės paramos būstui schemomis. Tuo tarpu socialinio būsto mažėja ir dažnai jo būklė prasta;
            
            
               (24)mokymosi rezultatai Vengrijoje nesiekia ES vidurkio. 15 metų sulaukusių vaikų pagrindiniai įgūdžiai gerokai prastesni už ES ir regionų vidurkius ir per pastarąjį dešimtmetį suprastėjo. Priešingai Europos tendencijoms, per pastarąjį dešimtmetį mokyklos nebaigusių asmenų skaičius 2021 m. padidėjo iki 12,0 % ir viršijo ES vidurkį (9,7 %). Mažiausiai išsivysčiusiuose rajonuose mokyklos nebaigusiųjų daugiau, o romų – šešis kartus daugiau nei ne romų. Nuo 2010 m. 25–34 metų asmenų, turinčių tretinio mokslo diplomą, dalis padidėjo, tačiau tebėra viena mažiausių ES. Dalyvavimo suaugusiųjų mokymosi programose lygis šiek tiek didesnis nei pusė ES vidurkio. Skaitmeniniai įgūdžiai, ypač skurdžiau gyvenančių žmonių, nepakankami. Dviejuose mažiausias pajamas gaunančiųjų kvartiliuose tik 13 % ir 18 % vengrų turi bent pagrindinius skaitmeninius įgūdžius – vienas iš mažiausių procentinių dydžių ES. Palankių sąlygų neturintys mokiniai turi mažai galimybių patekti į aukštojo mokslo įstaigas. Nelygybė švietimo srityje sumažina socialinio judumo galimybes. Mažas mokyklų sistemos veiksmingumas ir nešališkumas greičiausiai sietinas su žemu mokymo programų savarankiškumo lygiu, socialinės ir ekonominės įvairovės mokyklose trūkumu ir mažu mokytojų darbo užmokesčiu. Vis didesne problema tampa mokytojų trūkumas. Nors suvestiniai rodikliai, pvz., mokytojų ir mokinių santykis, didelio trūkumo nerodo, išsamesnė analizė atskleidžia, kad trūksta tam tikrų dalykų, pavyzdžiui, matematikos, gamtos mokslų ir užsienio kalbų mokytojų. Mokytojų trūkumas taip pat susijęs su mokyklų sistemos susiskaidymu, nes pusėje visų pradinio ir pagrindinio ugdymo mokyklų mokosi po mažiau nei 150 mokinių. Mokyklos, kuriose yra daug palankių sąlygų neturinčių mokinių, dažniausiai nukenčia dėl kvalifikuotų mokytojų trūkumo. Dėl didelio darbo krūvio ir menko mokytojų darbo užmokesčio, ypač karjeros pradžioje, daugiau nei pusė mokytojų rengimo įstaigų absolventų pasirenka kitą karjerą. Be to, centralizuotas mokyklų valdymas neleidžia mokyklų vadovams naudotis ribota autonomija ir mokymo kokybės gerinimo priemonėmis;
            
         
         
            
               (25)sveikatos rodikliai atsilieka nuo daugumos kitų valstybių narių rodiklių ir juos lemia tiek nesveikas gyvenimo būdas, tiek mažas sveikatos priežiūros paslaugų teikimo veiksmingumas. Rūkymo, alkoholio vartojimo sukeliamų sutrikimų ir nutukimo paplitimas yra vienas didžiausių Sąjungoje. Ankstyvos mirties dėl prastos oro kokybės tikimybė Vengrijoje yra viena iš didžiausių Sąjungoje. Mirčių, kurių galima išvengti, skaičius yra vienas didžiausių Sąjungoje, iš dalies dėl nepakankamo prevencinio sveikatos tikrinimo ir netinkamo pirminės sveikatos priežiūros valdymo. Dėl didelio sveikatos priežiūros darbuotojų, ypač bendrosios praktikos gydytojų ir slaugytojų, trūkumo atsiranda dideli galimybės naudotis kokybiškomis sveikatos priežiūros paslaugomis socialiniai ir ekonominiai skirtumai. Ligoninių tinklas yra suskaidytas ir jame yra daug ligoninių lovų. Vengrijoje pacientų hospitalizacijos laikas – ilgiausias visoje ES, nes, palyginti su ES, ambulatorinės chirurgijos procedūromis vis dar naudojamos retai. Naujausios reformos paskatino bendrosios praktikos gydytojus bendradarbiauti, o tai pagerintų paslaugų teikimą. Imtasi svarbių priemonių siekiant panaikinti privatų atsiskaitymą ir spręsti gydytojų trūkumo problemą; 
            
            
               (26)korupciją skatina nepakankami nepriklausomos kontrolės mechanizmai ir glaudūs politikų bei tam tikrų įmonių tarpusavio ryšiai. Kai kyla rimtų įtarimų, sistemingai trūksta ryžtingų veiksmų tiriant su aukšto lygio pareigūnais ar jų artimiausiais asmenimis susijusius korupcijos atvejus ir persekiojant pažeidėjus. Susirūpinimą vis dar kelia atsakomybė už sprendimus baigti tyrimus, nes nėra veiksmingų priemonių, kuriomis būtų galima užginčyti prokuratūros sprendimus netraukti baudžiamojon atsakomybėn už įtariamą nusikalstamą veiką. Kovos su korupcija sistemą dar labiau silpnina mažėjančios pilietinės priežiūros galimybės dėl žiniasklaidos laisvės apribojimų, pilietinės visuomenės organizacijoms priešiška aplinka ir pasikartojantys sunkumai taikant skaidrumo ir galimybių visuomenei susipažinti su informacija taisykles. 2021 m. gruodžio mėn. Vyriausybė atidėjo daugumos 2020–2022 m. laikotarpiu numatytų kovos su korupcija strategijos priemonių įgyvendinimą
                  20
               ;
            
            
               (27)norint pritraukti verslą ir sudaryti sąlygas ekonomikos augimui, itin svarbūs veiksniai yra teisingumo sistemos nepriklausomumas, veiksmingumas ir kokybė. Susirūpinimą tebekelia teismų nepriklausomumas. Nacionalinė teismų taryba ir toliau patiria sunkumų bandydama atsverti Nacionalinės teismų tarnybos pirmininko įgaliojimus. Dėl Aukščiausiojo Teismo pirmininko rinkimo taisyklių kyla politinės įtakos šalies aukščiausiesiems teismams pavojus. Kadangi trūksta bylų paskirstymo sistemos skaidrumo, šalys negali patikrinti, ar veiksmų laisve buvo naudotasi netinkamai. Buvo iškelta klausimų dėl Konstitucinio Teismo, kurį sudaro Parlamento be teisminių institucijų dalyvavimo išrinkti nariai, vaidmens peržiūrint bendrosios kompetencijos teismų sprendimus;
            
            
               (28)kalbant apie socialinį dialogą, suinteresuotųjų subjektų dalyvavimą rengiant pirminę teisę, konsultacijas su socialiniais partneriais, pilietine visuomene ir įrodymais pagrįstų priemonių naudojimą, Vengrijos rezultatai prasčiausi iš valstybių narių. Sistemingai nepaisoma nacionalinių taisyklių dėl privalomų viešų konsultacijų dėl teisės aktų projektų ir jų poveikio vertinimų. Teisės aktų, dėl kurių konsultuojamasi, skaičius pastaraisiais metais labai sumažėjo; 
            
            
               (29)imtasi priemonių dar labiau gerinti mokesčių sistemą, tačiau kai kurių problemų liko. Darbo jėgos mokesčių našta sumažėjo, bet mokesčių našta, tenkanti mažai uždirbantiems asmenims, išlieka didelė. Su konkrečiais sektoriais susiję mokesčiai ir didelis smulkių mokesčių skaičius apsunkina mokesčių sistemą ir didina prievolių vykdymo išlaidas, visų pirma mažesnėms įmonėms;
            
            
               (30)reglamentavimo kliūtys ir valstybės kišimasis į produktų rinkas trukdo efektyvių įmonių atrankai ir riboja konkurenciją. Ad hoc išimtys, susijusios su tikrinimu, ar verslo sandoriuose laikomasi konkurencijos taisyklių, kliudo rinkos veikimui ir investicijoms. Dar viena problema – teisinės sistemos nenuspėjamumas, ypač mažmeninės prekybos sektoriuje – jis per pastaruosius kelerius metus išgyveno dažną teisės aktų kaitą. Taisyklės ir mokesčiai gali trukdyti įmonėms augti, ypač mažmeninės prekybos ir komunalinių paslaugų sektoriuose. Profesijų reguliavimas taip pat tebėra ribojantis. Lėtos ir brangios nemokumo procedūros gali trukdyti restruktūrizuoti žlungančias įmones. Viešųjų pirkimų rinka tebėra pažeidžiama dėl antikonkurencinių veiksmų. Sutarčių, sudarytų per procedūras, kuriose dalyvavo tik vienas konkurso dalyvis, dalis tebėra viena didžiausių ES. Valdžios institucijos pagerino viešųjų pirkimų tvarkingumo priežiūrą, atsižvelgdamos į Komisijos išvadas, padarytas po paeiliui atliktų auditų ES lėšų valdymo srityje, per kuriuos nustatyti dideli sisteminiai trūkumai ir pažeidimai, visų pirma susiję su preliminariųjų sutarčių naudojimu. Tai, ar visi anksčiau nustatyti trūkumai buvo visiškai pašalinti, dar turi būti vertinama praktiškai. Pastaruoju metu iškilo nauja rizika, nes viešųjų pirkimų taisyklės akivaizdžiai netaikomos viešojo intereso patikos fondams. 2021 m. vasario mėn. Vyriausybė užsibrėžė plataus užmojo tikslą sumažinti viešųjų pirkimų procedūrų, kai teikiamas tik vienas pasiūlymas, procentinę dalį iki mažiau nei 15 %, tačiau tikslaus termino nenustatė; 
            
            
               (31)perėjimas prie neutralaus poveikio klimatui ekonomikos dar tik prasidėjo. Pusei Vengrijos teritorijos kyla didelė klimato kaitos, įskaitant sausras ir potvynius, rizika. Todėl reikia tvarių prisitaikymo prie klimato kaitos sprendimų, visų pirma užtikrinant gamtinį vandens sulaikymą, be kita ko, atkuriant natūralią hidrologiją, pritaikant žemės ūkio praktiką ir atidžiai stebint žemės bei paviršinio vandens ėmimą drėkinimui. Susirūpinimą ir toliau kelia oro bei vandens kokybė. Tarp pagrindinių oro taršos šaltinių – gyventojų deginamas kietasis kuras, žemės ūkis ir transporto sektoriuje išmetami teršalai. Didelė geriamojo vandens tiekimo tinklo dalis yra prastos būklės, o reglamentavimo aplinka sudaro kliūčių investicijoms. Žiedinė ekonomika tebėra pradiniame etape, komunalinių atliekų perdirbimas yra nepakankamai išplėtotas, o ekonominių priemonių nepakanka, kad būtų galima išspręsti kylančias aplinkos problemas. Vyriausybė pertvarkė atliekų tvarkymą keliais etapais. Dėl pokyčių konkurencija šiame sektoriuje sumažėjo, o šalutinis poveikis – sumažėjęs našumas ir perdirbimo rodikliai. Sektoriuose, kurie dėl žaliosios pertvarkos greičiausiai susitrauks arba pasikeis, dirba beveik 4 % visų darbuotojų, kuriems ypač gali prireikti pakelti kvalifikaciją ir persikvalifikuoti. Darbo jėgos trūkumas energetikos sektoriuje galėtų trukdyti pereiti prie poveikio klimatui neutralumo;
            
            
               (32)transporto infrastruktūrai būdingas tankus greitkelių ir elektrifikuotas geležinkelių tinklas. Vengrijoje smarkiai padidėjo išmetamųjų teršalų kiekis transporto sektoriuje ir jis sparčiai tampa daugiausia teršalų išmetančiu sektoriumi. Vengrija yra viena iš tankiausiai apgyvendintų valstybių narių: miesto teritorijose vienam vairuotojui tenka vis daugiau spūstyse praleistų valandų. Netaršių lengvųjų automobilių dalis registruojant naujas transporto priemones ir įkrovimo punktų skaičius nuolat didėja. Nors atitinkami rodikliai rodo pirmaujančią poziciją regione, ji vis dar nesiekia ES vidurkio; 
            
            
               (33)moksliniai tyrimai ir inovacijos yra itin svarbus ilgalaikio augimo ir konkurencingumo veiksnys. Vengrija yra laikoma nauja novatore. Išlaidos moksliniams tyrimams ir plėtrai didėja ir 2020 m. pasiekė 1,61 % BVP. Didelė kliūtis inovacijoms yra aukštos kvalifikacijos darbuotojų trūkumas. Tretinį išsilavinimą įgijusių asmenų skaičius yra vienas iš mažiausių ES. Aukštojo mokslo patrauklumą mažina naujausias sprendimas atleisti jaunus darbuotojus nuo gyventojų pajamų mokesčio ir kiti struktūriniai pokyčiai, trukdantys akademinei laisvei. Pagal skaitmeninius įgūdžius ir įmonių bei viešųjų tarnybų naudojimąsi skaitmeninėmis technologijomis vis dar atsiliekama nuo Sąjungos vidurkio;
            
            
               (34)reaguojant į Versalio deklaracijoje ES valstybių ar vyriausybių vadovų suteiktą įgaliojimą, planu „REPowerEU“ siekiama kuo greičiau palaipsniui panaikinti Europos Sąjungos priklausomybę nuo iškastinio kuro importo iš Rusijos. Todėl palaikant dialogą su valstybėmis narėmis nustatomi tinkamiausi nacionalinio, regioninio ir ES masto projektai, investicijos ir reformos. Šiomis priemonėmis siekiama mažinti bendrą priklausomybę nuo iškastinio kuro ir atsisakyti iškastinio kuro importo iš Rusijos;
            
            
               (35)Vengrijos energetikos sektorius labai priklauso nuo Rusijos iškastinio kuro. 2020 m. duomenimis
                  21
                beveik visos importuojamos gamtinės dujos yra iš Rusijos (95 %, palyginti su ES vidurkiu – 44 %). Priklausomybė nuo Rusijos naftos taip pat viršija ES vidurkį (61 %, palyginti su 26 %), tačiau anglių sektoriuje ji mažesnė (22 %, palyginti su 54 %). Gamtinių dujų dalis energijos rūšių derinyje yra didesnė už ES vidurkį (35 %, palyginti su 24 %), o naftos (30 %, palyginti su 33 %) ir anglių (7 %, palyginti su 11 %) dalis yra mažesnė. Atsinaujinančiųjų išteklių energijos dalis (13,9 %) bendrame galutiniame energijos suvartojime yra viena mažiausių ES. Vengrija ketina labiau pasikliauti saulės energija, o vėjo ir geoterminės energijos potencialas dar nepakankamai išnaudojamas. Kad būtų galima naudoti daugiau atsinaujinančiųjų išteklių energijos, elektros energijos tinklui reikia investicijų, pvz., pažangiųjų skaitiklių, gaminančių vartotojų sistemų, energetikos bendruomenių ir dinamiškos kainodaros. Be to, galėtų būti supaprastintos leidimų įrengti įrenginius, kuriuose naudojami atsinaujinantieji energijos ištekliai, išdavimo procedūros. Regioninės dujų jungtys galėtų sudaryti sąlygas įvairinti importą. Investicijas į naują su dujomis susijusią infrastruktūrą ir tinklus rekomenduotina, kai įmanoma, parengti ateities iššūkiams siekiant užtikrinti ilgalaikį jų tvarumą, kai ateityje bus keičiama jų paskirtis ir pereinama prie tvaraus kuro. Siekiant dar labiau sumažinti priklausomybę reikia išnaudoti galimybes pagerinti energijos vartojimo efektyvumą gyvenamųjų pastatų sektoriuje. Griežtesnių aplinkos apsaugos standartų taikymas naujiems būstams atidėtas 18 mėnesių iki 2022 m. birželio mėn. Dabartinėje gyvenamųjų pastatų renovacijos programoje dėmesys energijos vartojimo efektyvumui neskiriamas ir praktiškai neatsižvelgiama į pažeidžiamiausias šeimas. Dėl vienodai žemų reguliuojamų energijos kainų, neatsižvelgiant į namų ūkių pajamų ar vartojimo lygį, pajamų nelygybė didėja ir paskatų taupyti energiją nesukuriama. Kad Vengrija pasiektų 55 % tikslo priemonių rinkinio tikslus, reikės toliau didinti užmojus mažinant išmetamą šiltnamio efektą sukeliančių dujų kiekį ir didinant atsinaujinančiuosius energijos išteklius bei energijos vartojimo efektyvumą; 
            
            
               (36)nors dėl spartesnio perėjimo prie neutralaus poveikio klimatui ekonomikos ir iškastinio kuro atsisakymo keliuose sektoriuose susidarys didelių restruktūrizavimo išlaidų, tam, kad sumažintų socioekonominį pertvarkos poveikį labiausiai paveiktuose regionuose, įgyvendindama sanglaudos politiką Vengrija gali pasinaudoti Teisingos pertvarkos mechanizmu. Be to, siekdama pagerinti įsidarbinimo galimybes ir sustiprinti socialinę sanglaudą Vengrija gali pasinaudoti „Europos socialiniu fondu +“;
            
            
               (37)atsižvelgdama į Komisijos vertinimą, Taryba išnagrinėjo 2022 m. konvergencijos programą, o jos nuomonė atspindėta toliau išdėstytoje 1 rekomendacijoje,
            
            
               REKOMENDUOJA Vengrijai 2022 ir 2023 m. imtis šių veiksmų: 
            
            
               1.2023 m. užtikrinti, kad nacionalinėmis lėšomis finansuojamų einamųjų išlaidų augimas atitiktų bendrą neutralios politikos kryptį, atsižvelgiant į tolesnę laikiną ir tikslinę paramą namų ūkiams ir įmonėms, kurie labiausiai pažeidžiami dėl energijos kainų šuolių, ir pabėgėliams iš Ukrainos. Būti pasirengusiai einamąsias išlaidas pritaikyti prie kintančios situacijos. Didinti viešąsias investicijas į žaliąją ir skaitmeninę pertvarką ir energetinį saugumą, be kita ko, naudojantis EGADP, „REPowerEU“ ir kitų ES fondų lėšomis. Laikotarpiu po 2023 m. vykdyti fiskalinę politiką, kuria siekiama užtikrinti apdairią vidutinio laikotarpio fiskalinę būklę. Didinti ilgalaikį pensijų sistemos tvarumą, kartu išsaugant adekvatumą, visų pirma sprendžiant pajamų nelygybės problemą.
            
            
               2.Kuo greičiau baigti derybas su Komisija dėl 2021–2027 m. sanglaudos politikos programavimo dokumentų, kad būtų galima pradėti juos įgyvendinti.
            
            
               3.Tęsti pažeidžiamiausių grupių integraciją į darbo rinką, visų pirma keliant kvalifikaciją, ir didinti bedarbio pašalpų mokėjimo trukmę. Didinti socialinės paramos adekvatumą ir užtikrinti, kad visi turėtų galimybę naudotis pagrindinėmis paslaugomis ir adekvatų būstą. Gerinti mokymosi rezultatus ir didinti palankių sąlygų neturinčių asmenų grupių, ypač romų, dalyvavimą kokybiško bendrojo švietimo sistemoje. Didinti galimybes naudotis kokybiškomis prevencinės ir pirminės priežiūros paslaugomis.
            
            
               4.Stiprinti kovos su korupcija sistemą, be kita ko, stiprinant baudžiamąjį persekiojimą ir sudarant daugiau galimybių visuomenei susipažinti su informacija, taip pat didinti teisminių institucijų nepriklausomumą. Gerinti sprendimų priėmimo proceso kokybę ir skaidrumą palaikant veiksmingą socialinį dialogą, bendradarbiaujant su kitais suinteresuotaisiais subjektais, taip pat atliekant reguliarius poveikio vertinimus. Toliau paprastinti mokesčių sistemą. Gerinti reguliavimo nuspėjamumą ir konkurenciją paslaugų sektoriuje, visų pirma mažmeninės prekybos ir komunalinių paslaugų sektoriuose, ir sistemingai tikrinti, ar verslo sandoriuose laikomasi konkurencijos taisyklių. Didinti konkurenciją viešųjų pirkimų srityje.
            
            
               5.Skatinti reformas ir investicijas į tvarų vandens bei atliekų tvarkymą ir ekonomikos žiediškumą, įmonių skaitmeninimą, žaliuosius ir skaitmeninius įgūdžius, mokslinius tyrimus ir inovacijas. 
            
            
               6.Mažinti bendrą priklausomybę nuo iškastinio kuro spartinant perėjimą prie atsinaujinančiųjų energijos išteklių naudojimo, visų pirma paprastinant leidimų išdavimo procedūras ir atnaujinant elektros energijos infrastruktūrą. Įvairinti iškastinio kuro importą, visų pirma stiprinant ryšius su kitomis šalimis. Mažinti priklausomybę nuo iškastinio kuro pastatų ir transporto sektoriuose intensyvinant pastangas, susijusias su energijos vartojimo efektyvumo priemonėmis, skirtomis visiems, ypač gyvenamuosiuose namuose, ir transporto elektrifikavimu.
            
         
         
            
               Priimta Briuselyje
            
            
               
                     Tarybos vardu
               
               
                     Pirmininkas / Pirmininkė
               
            
         
         
            
                  
                     (1)
                  
                        OL L 209, 1997 8 2, p. 1.
               
               
                  
                     (2)
                  
                        2021 m. vasario 12 d. Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė (OL L 57, 2021 2 18, p. 17).
               
               
                  
                     (3)
                  
                        2011 m. lapkričio 16 d. Europos Parlamento ir Tarybos reglamentas (ES) Nr. 1176/2011 dėl makroekonominių disbalansų prevencijos ir naikinimo (OL L 306, 2011 11 23, p. 25).
               
               
                  
                     (4)
                  
                        2022 m. kovo 4 d. Tarybos įgyvendinimo sprendimas (ES) 2022/382, kuriuo pagal Direktyvos 2001/55/EB 5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga (OL L 71, 2022 3 4, p. 1).
               
               
                  
                     (5)
                  
                        Komisijos komunikatas Tarybai dėl Stabilumo ir augimo pakte nustatytos bendrosios išvengimo sąlygos taikymo, Briuselis, 2020 3 20, COM(2020) 123 final.
               
               
                  
                     (6)
                  
                        Komisijos komunikatas Tarybai „Metai nuo COVID-19 protrūkio. Fiskalinės politikos atsakas“, Briuselis, 2021 3 3, COM(2021) 105 final.
               
               
                  
                     (7)
                  
                        Šioje rekomendacijoje pateikiami fiskalinės politikos krypties ir jos komponentų įverčiai yra Komisijos įverčiai, grindžiami prielaidomis, kuriomis pagrįsta Komisijos 2022 m. pavasario prognozė. Komisijos vidutinio laikotarpio potencialaus augimo įverčiai neapima teigiamo ekonomikos gaivinimo ir atsparumo didinimo plane numatytų reformų, kurios gali padidinti potencialų ekonomikos augimą, poveikio. 
               
               
                  
                     (8)
                  
                        Nefinansuojamų Ekonomikos gaivinimo ir atsparumo didinimo priemonės dotacijomis ir kitų ES fondų lėšomis.
               
               
                  
                     (9)
                  
                        Komisijos komunikatas Tarybai „2023 m. fiskalinės politikos gairės“, Briuselis, 2022 3 2, COM(2022) 85 final.
               
               
                  
                     (10)
                  
                        SWD(2022) 614 final.
               
               
                  
                     (11)
                  
                        Šie skaičiai rodo tų priemonių, kurių imtasi nuo 2021 m. rudens, įskaitant einamųjų pajamų ir išlaidų, taip pat atitinkamais atvejais – kapitalo išlaidų priemones, poveikį metiniam biudžetui.
               
               
                  
                     (12)
                  
                        Daroma prielaida, kad iki 2022 m. pabaigos bendras iš Ukrainos į ES perkeltų asmenų skaičius palaipsniui pasieks 6 milijonus, o jų geografinis pasiskirstymas apskaičiuotas remiantis esamos diasporos dydžiu, santykiniu priimančiosios valstybės narės gyventojų skaičiumi ir faktiniu iš Ukrainos perkeltų asmenų pasiskirstymu ES 2022 m. kovo mėn. Biudžeto išlaidų vienam asmeniui įverčiai yra grindžiami Komisijos Jungtinio tyrimų centro parengtu mikromodeliavimo modeliu „Euromod“ ir apskaičiuoti atsižvelgiant tiek į piniginius pervedimus, į kuriuos asmenys gali turėti teisę, tiek į išmokas natūra, kaip antai švietimo ir sveikatos priežiūros srityse.
               
               
                  
                     (13)
                  
                        2021 m. birželio 18 d. Tarybos rekomendacija, kurioje pateikiama Tarybos nuomonė dėl 2021 m. Vengrijos konvergencijos programos (OL C 304, 2021 7 29, p. 78). 
               
               
                  
                     (14)
                  
                        Neigiamas (teigiamas) rodiklio ženklas atitinka per didelį (per mažą) pirminių išlaidų augimą, palyginti su vidutinio laikotarpio ekonomikos augimu, o tai rodo skatinamąją (stabdomąją) fiskalinę politiką.
               
               
                  
                     (15)
                  
                        Tai yra Komisijos projekcijos. Komisija dar neįvertino Vengrijos ekonomikos gaivinimo ir atsparumo didinimo plano.
               
               
                  
                     (16)
                  
                        Numatoma, kad kitos nacionalinėmis lėšomis finansuojamos kapitalo išlaidos turės 0,4 procentinio punkto BVP skatinamąjį poveikį, kurį daugiausia lemia rekapitalizacijos fiskalinis poveikis komunalinių paslaugų įmonėms. 
               
               
                  
                     (17)
                  
                        Neigiamas (teigiamas) rodiklio ženklas atitinka per didelį (per mažą) pirminių išlaidų augimą, palyginti su vidutinio laikotarpio ekonomikos augimu, o tai rodo skatinamąją (stabdomąją) fiskalinę politiką.
               
               
                  
                     (18)
                  
                        Numatoma, kad kitos nacionalinėmis lėšomis finansuojamos kapitalo išlaidos turės 0,6 procentinio punkto BVP stabdomąjį poveikį, kurį daugiausia lemia laipsniškas šeimoms skirtų subsidijų renovacijai nutraukimas ir mažiau nei 2022 m. įvertintas rekapitalizacijos poveikis komunalinių paslaugų įmonėms.
               
               
                  
                     (19)
                  
                        2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (PE/47/2021/INIT, OL L 231, 2021 6 30, p. 159). 
               
               
                  
                     (20)
                  
                        Balandžio 27 d. Komisija pagal 2020 m. gruodžio 16 d. Europos Parlamento ir Tarybos reglamento (ES, Euratomas) 2020/2092 dėl bendro Sąjungos biudžeto apsaugos sąlygų režimo 6 straipsnio 1 dalį išsiuntė Vengrijai pranešimą.
               
               
                  
                     (21)
                  
                        Eurostato duomenys (2020 m.), gamtinių dujų, žalios naftos ir akmens anglių importo iš Rusijos dalis, palyginti su bendru atitinkamu importu. Apskaičiuojant bendrą ES 27 valstybių narių importą remiamasi importo iš ne ES 27 šalių duomenimis. Vengrijos atveju bendras importas apima ES vidaus prekybą. Žalia nafta neapima perdirbtų naftos produktų. Reikėtų pažymėti, kad nors Vengrijos priklausomybė nuo iš Rusijos importuojamų dujų yra didelė, Vengrija į kaimynines šalis eksportuoja didelį kiekį dujų. Todėl tikėtina, kad jos priklausomybė nuo dujų vidaus vartojimui yra mažesnė, nei rodo pateikti skaičiai, tačiau ji yra reikšminga.